Langelændere vil spille udkantsteater | faa.dk
Langelændere vil spille udkantsteater
Anette Aurora, i midten omgivet af børnene Silas og Zoë; vil lave teater på Langeland. Privatfoto
Onsdag aften dannes en ny teaterforening på Langeland. Folkene bag foreningen vil ikke bare se teater, de vil selv spille det og gerne inddrage langelænderne i at løse problemer gennem teater
RUDKØBING: Anette Aurora har to års uddannelse som dramalærer og hun vil gerne spille teater selv og skabe teater på Langeland.
- Langeland vrimler med mennesker, der beskæftiger sig med kunst, men der er ikke mange, der spiller teater, udover på skolerne, siger Anette Aurora, der har inviteret langelænderne til et opstartsmøde på Kassebølle Friskole onsdag aften fra kl. 19.
Mødets dagsorden er blandt andet foreningens første teaterforestilling som en julegave til langelænderne og diverse praktiske foreningsspørgsmål frem mod dannelsen af foreningen Udkants-Teatret.
- Jeg har slået invitationen op på facebook og har i løbet af ingen tid fået masser af respons. Der er nok omkring 40 mennesker, der gerne vil være med til at lave teater på en eller anden måde, om det er som skuespiller, manuskriptforfatter, makeupstylist eller kostumier. Det er overvældende og rigtigt spændende, siger Anette Aurora.
Teater over læserbrev
Anette Aurora har allerede vished for, at der kommer 11-12 mennesker til mødet onsdag aften, som vi l involvere sig i foreningens arbejde. Hun har også allerede planer for teatrets første forstillings.
- Vi har søgt Dansk Amatør Teater og Scenekunst (DATS) om penge til den første forestilling. Jeg forestiller mig, at den skal opføres på gaden i Rudkøbing og skal tage udgangpunkt i et læserbrev fra Øboen, hvor nogle hundejere har ladet deres hunde løbe løs i parken, og en sur kvinde har klaget over det, siger Anette Aurora.
- Ideen er at spille stykket en gang og herefter spille det igen og så lade publikum stoppe forestillingen og komme med bud på udviklingen, på hvad man kan gøre for at løse konflikten eller handle anderledes, siger hun.
- Det kaldes forumteater og er opfundet af den brasilianske instruktør Augusto Boal. Det er et interaktivt teater, hvor publikum bliver inddraget i de problemstillinger, forestillingen handler om. Det kan være samfundsproblemer eller personlige problemer. Det kan måske være med til at diskutere forskellige problemer i et samfund som det langelandske, siger Anette Aurora, der arbejder på at få en fast teaterbygning i fremtiden.
Kassebølle Friskole onsdag den 6. november kl 19-21. Opstartsmøde om Teaterforening på Langeland